C 184/18
ET
Euroopa Liidu Teataja
25.5.2023
Euroopa Majandus- ja Sotsiaalkomitee arvamus teemal „Puitehitus CO2 heite vähendamiseks ehitussektoris“ (ettevalmistav arvamus eesistujariigi Rootsi taotlusel) (2023/C 184/04)
Raportöör: Rudolf KOLBE Kaasraportöör: Sam HÄGGLUND
Konsulteerimistaotlus
Eesistujariik Rootsi, 14.11.2022
Õiguslik alus
Euroopa Liidu toimimise lepingu artikkel 304
Täiskogu otsus
14.12.2022
Vastutav sektsioon
transpordi, energeetika, infrastruktuuri ja infoühiskonna sektsioon
Vastuvõtmine sektsioonis
7.3.2023
Vastuvõtmine täiskogus
22.3.2023
Täiskogu istungjärk nr
577
Hääletuse tulemus (poolt/vastu/erapooletuid)
153/2/4
1.
Järeldused ja soovitused 1.1.
Euroopa Majandus- ja Sotsiaalkomitee peab bioressursipõhiseid ehitusmaterjale rohepöörde oluliseks hoovaks.
Puidu osakaalu suurendamist ehituses CO2 heite vähendamiseks tuleks toetada aktiivse ja kestliku metsamajandamisega ELis ning seda ei tohiks takistada poliitiliste piirangutega.
1.2.
Kuna avalik sektor peaks näitama eeskuju, siis kutsub komitee liikmesriike üles suurendama puidu kasutamist avalike hoonete ehituses, see näitaja jääb hetkel alla üldise keskmise.
1.3.
Komitee leiab ka, et puitehituse potentsiaali ärakasutamiseks oluliseks vahendiks on toetusmeetmed alternatiivsete ehitusmaterjalidega seotud teadus- ja arendustegevusele ning innovatsioonile.
Need peavad olema kergesti kättesaadavad ka VKEde jaoks.
1.4.
Komitee teeb ettepaneku tõstatada küsimus, kas puitehituse ees seisvad takistused, mis tulenevad formaalsetest, õiguslikest ja tehnilistest nõuetest, on kavandamise kvaliteedi seisukohast ka vajalikud ning märgib, et innovatsioonile tuleb anda võimalus vastata tehnika viimasele sõnale mitte ainult standardite järgimise läbi, lubatud peaksid olema ka samaväärsete alternatiivsete lahenduste kasutamine.
1.5.
Kuna taastuvate ehitusmaterjalide kasutamist takistavad ka erinevad ehitusalased õigusaktid, siis kutsub komitee üles võtma meetmeid ühtlustamiseks ja peab algatust „Uus Euroopa Bauhaus“ oluliseks liikumapanevaks jõuks.
1.6.
Komitee soovitab kasutada järjepidevalt olelusringi hindamise meetodit kestlikkuse kvalifitseeritud hindamiseks kogu hoonete olelusringi jooksul, et võrrelda nende tekitatud keskkonnamõjusid omavahel.
1.7.
Komitee rõhutab, et väga olulised on hoonete CO2 heite miinimumstandardid kogu olelusringi vältel ja selleteemaline kohustuslik süsinikuaruandlus terves ehitussektoris.
1.8.
Komitee peab hoonete energiatõhususe direktiivi kõige tähtsamaks poliitikavahendiks, et kehtestada nõuded CO2 heite vähendamiseks kogu hoone kogu eluea jooksul.
Komitee kutsub Euroopa Komisjoni üles töötama välja süsiniku sertifitseerimise süsteemi, milles võetakse täiel määral arvesse puittoodete rolli heitkoguste kompenseerimisel.